**Наредба за изменение и допълнение на Наредбата за опазване на околната среда на територията на Община Пловдив,** приета с Решение № 199, взето с Протокол № 10 от 28.05.2009 г.; изм. и доп. с Решение № 204, взето с Протокол № 10 от 31.05.2012 г.; изм. и доп. с Решение № 500, взето с Протокол № 22 от 20.12.2012 г. на Общински Съвет – Пловдив

**ВНОСИТЕЛ : ИНЖ. ИВАН ТОТЕВ - КМЕТ НА ОБЩИНА ПЛОВДИВ**

**Проект**

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес:* [*info@plovdiv.bg*](mailto:info@plovdiv.bg) *или в деловодството на Община Пловдив, пл.”Стефан Стамболов” № 1*

**МОТИВИ:**

**I.ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА** **НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПАЗВАНЕ НА ОКОЛНАТА СРЕДА НА ТЕРИТОРИЯТА НА ОБЩИНА ПЛОВДИВ**

На територията на Община Пловдив към настоящият момент се прилага Наредбата за опазване на околната среда на територията на Община Пловдив, приета с Решение № 199, взето с Протокол № 10 от 28.05.2009 г.; изм. и доп. с Решение № 204, взето с Протокол № 10 от 31.05.2012 г.; изм. и доп. с Решение № 500, взето с Протокол № 22 от 20.12.2012 г. на Общински Съвет - Пловдив. След влизането в сила на Наредбата, на основание чл.17, ал.1 от Закона за нормативните актове /ЗНА/, във връзка с чл.53 от Указ № 883 за прилагане на ЗНА периодично бяха проверявани резултатите от прилагането на същата, в следствие на което бяха констатираха някои пропуски, затрудняващи приложението на Наредбата, отстраняването на които ще доведе до подобряване работата по прилагането на същата, както и до повишаване на контрола за съблюдаване на законовите и подзаконови изисквания във връзка с опазването на околната среда на територията на община Пловдив.

Настоящите предложения за изменения и допълнения в Наредбата, касаят създаване на нов раздел VII - „Ред и условия за отглеждане на селскостопански животни и гълъби на територията на Община Пловдив“, както и актуализиране и допълване с нови текстове с цел постигане на ефективно прилагане на Наредбата за опазване на околната среда на територията на Община Пловдив.

Неоспорим факт е, че на територията на Община Пловдив за лични нужди се отглеждат различни по вид и брой селскостопански животни, както и гълъби. Практиката ни до момента показва, че тази дейност се извършва без съобразяване с елементарни правила за хигиена във и около обектите, където се отглеждат животните; на места помещенията за животните са в непосредствена близост до жилищни помещения; допуска се паша на животни в коритото на река Марица, в парк „Отдих и култура” и др.; клане на животни и обработката им се извършва на обществени места, по улици, на тротоари, в междублокови пространства. Многобройни са жалбите и сигнали от граждани и за неправилно съхранение на оборски тор и за неприятни миризми в следствие от това, за нерегламентирано извеждане на отпадни води, за опасност от възникване и разпространение на болести и зарази.

Нормативни документи, които регламентират задълженията на собствениците на животни и местната власт по отношение начина на отглеждането им и обектите за отглеждането им са Законът за ветеринарномедицинската дейност (чл.132; чл.133), Наредба № 44 от 20 април 2006 г. за ветеринарномедицинските изисквания към животновъдните обекти (чл.1; чл.4 и пр.). Основен ангажимент по осъществяване на контрол по тези разпоредби е на държавните ветеринарни органи, но има и текстове, които следва да се приложат от страна на местната власт.

Представеният проект на Наредба за изменение и допълнение на Наредба за опазване на околната среда на територията на Община Пловдив има за основна цел на местно ниво да се въведат правила за отглеждането на селскостопански животни и гълъби в Пловдив. Правила и разпоредби, които органите на местната власт да са в състояние да контролират, предвид вменените им законови правомощия. Регламентират се териториите в града, където отглеждане на животни се допуска, както и условията при които следва да се извършва това. Въвеждат се изисквания по отношение броя и вида животни, респ. гълъби отглеждани за лични нужди, изисквания към обектите, в които ще се отглеждат животните, уреждат се изисквания по отношение хигиената в самите обекти, към начина за освобождаване от отпадъците, по отношение присъствието на животните извън местата на отглеждането им. Новите разпоредби са оформени чрез създаване на нов раздел към Наредбата - Раздел № VII „РЕД И УСЛОВИЯ ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ И ГЪЛЪБИ НА ТЕРИТОРИЯТА НА ОБЩИНА ПЛОВДИВ”

Други промени в наредбата касаят Раздел № V „ОПАЗВАНЕ НА ВОДИТЕ, ВОДНИТЕ ОБЕКТИ И ВОДНОСТОПАНСКИ СИСТЕМИ И ХИДРОТЕХНИЧЕСКИ СЪОРЪЖЕНИЯ“. Предложените изменения регламентират задължение на юридическите и физическите лица за ползване на подземен воден обект за изграждане или реконструкция, след предоставяне на съгласие от собственика на имота – Община Пловдив. Урегулират се отношенията между водоползватели на съществуващи водовземни съоръжения, изградени на общинска територия, при условията на издадени Разрешителни за водочерпене, съобразно Закона за водите и чл.52, ал. 1 от Наредба 1/2007 г., както и в рамките на технически възможния дебит и допустимо понижение на подземните води.

**II. ЦЕЛ НА НАРЕДБАТА:**

С прилагането на новите текстове в наредбата се цели осигуряване опазването на компонентите на околната среда и защита на здравето на хората, чрез нормативно регулиране на местно ниво, на обществените отношения, свързани с ред и условия за отглеждане на селскостопански животни на територията на Община Пловдив, и регламентиране на задълженията на физическите и юридически лица, относно дейности свързани с опазване на чистотата на атмосферният въздух, водите, устойчивото ползване и възстановяване на биологичното разнообразие, почвите и лечебните растения.

**ІII.ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на измененията в Наредбата не е необходимо разходването на бюджетни средства.

**IV. ОЧАКВАНИ РЕЗУЛТАТИ:**

Резултатите, които се очакват от прилагането на Наредбата се свеждат до постигане на целите, наложили приемането на същата.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Предлаганото изменение и допълнение на Наредбата за опазване на околната среда на територията на Община Пловдив е в съответствие с нормативните актове от по-висока степен, както и с тези на европейското законодателство.

**Правни основания:** чл.21, ал.1, т.13 и т.23 и ал.2, във връзка с чл.17, ал.1, т.8 от ЗМСМА, чл. 8, чл. 11, ал. 3, чл.15, ал. 1 и чл.17, ал.1 и ал.2 от ЗНА при спазване изискванията на чл. 26 и чл. 28 от ЗНА, чл. 76, ал.3 и чл.79 от АПК, чл.133 от Закона за ветеринарномедицинската дейност, чл.52 от Наредба №1 от 10.10.2007 г. за проучване, ползване и опазване на подземните води.

**Фактически основания:** необходимост от изменение и допълнение на местен нормативен документ, който да регламентира реда и условията за отглеждане на селскостопански животни на територията на Община Пловдив, както и задълженията на физическите и юридически лица, относно дейности свързани с опазване на чистотата на атмосферният въздух, водите, устойчивото ползване и възстановяване на биологичното разнообразие, почвите и лечебните растения.

**ПРОЕКТ ЗА РЕШЕНИЕ:**

**I.** Приема Наредба за изменение и допълнение на Наредба за опазване на околната среда на територията на Община Пловдив, приета с Решение № 199, взето с Протокол № 10 от 28.05.2009 г.; изм. и доп. с Решение № 204, взето с Протокол № 10 от 31.05.2012 г.; изм. и доп. с Решение № 500, взето с Протокол № 22 от 20.12.2012 г. на Общински Съвет - Пловдив, както следва:

**§1**. В чл.11 се създава нова т. 10 със следния текст:

„ **т.10** Замърсяването от търговски и други обекти на пространства извън територията на обектите“.

**§2.** В чл.20 се създават нови т.9, т. 10 и т. 11, със следния текст:

„ **т.9** Преследването и безпокойството на защитените диви животински видове от Приложение 3 на Закон за биологичното разнообразие (ЗБР) и видовете птици от Приложение 4 на ЗБР, особено през периодите на размножаване, отглеждане на малките, презимуване и миграция.

**т.10** Унищожаването или вземането на яйца, включително в случаите, когато те са изоставени; разрушаването, увреждането или преместването на гнезда.

**т.11** Брането, събирането, отрязването, изкореняването или друг начин на унищожаване на дивите растителни видове от Приложение 3 на ЗБР в техните естествени области на разпространение.“.

**§3.** В чл.27 се създават нови т.4 и т.5, със следния текст:

„ **т.4** Проектирането и изграждането на водовземни съоръжения в имоти общинска собственост, без наличие на подписана декларация за съгласие на кмета на Община Пловдив по чл. 60, ал. 6, т. 1 от Закона за водите.

**т.5** Ползването на консервирани водовземни съоръжения, изградени на публична общинска собственост на територията на Община Пловдив.”.

**§4.** Текстът на чл.29, ал.1, т.5 се изменя, като същият придобива следната редакция:

„**т.5.** Незабавно да уведомят общинската администрация за настъпили производствени аварии и други инциденти, които могат да доведат до замърсяване на въздуха, както и да предприемат мерки съгласно нормативната уредба, регламентиращи действията при промишлени аварии и бедствия;“.

**§5.** Текстът на чл.31 се изменя, като същия придобива следната редакция:

„**Чл.31.** С оглед на осигуряване качество на атмосферния въздух и съблюдаване на утвърдените по чл. 13 от Закона за чистотата на атмосферния въздух норми за емисии на вредни вещества (замърсители) в отработилите газове от моторните превозни средства (МПС) във всички следващи конкурси за превозвачи на градския транспорт, да бъдат поставени изисквания към тях за изпълнение на минимум стандарт ЕВРО – 4.“

**§6.** Създава се нов раздел VII „РЕД И УСЛОВИЯ ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ И ГЪЛЪБИ НА ТЕРИТОРИЯТА НА ОБЩИНА ПЛОВДИВ”, както следва:

**РАЗДЕЛ VII**

**РЕД И УСЛОВИЯ ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ** И ГЪЛЪБИ **НА ТЕРИТОРИЯТА НА ОБЩИНА ПЛОВДИВ**

**Чл.32. (1)** В регулационните граници на град Пловдив се забранява отглеждането на селскостопански животни, с изключение на кв. Прослав, кв. Коматево, кв. Остромила, кв. Беломорски, кв. Гаганица, кв. Разкопаница, кв.Тодор Каблешков /Шекер махала/, кв.Харман махала, кв.Столипиново.

**ал.2.** В регулационните граници на град Пловдив се допуска отглеждане на гълъби, единствено при спазване условията, регламентирани в настоящия раздел от наредбата.

**Чл.33. На територията на разрешените по чл.32 места, отглеждането на селскостопански животни се допуска при спазване на следните условия :**

**ал.1. В едно лично стопанство, за лични нужди могат да се отглеждат не повече от :**

* до едно едро преживно животно (ЕПЖ) с приплодите му до едногодишна възраст;
* до три дребни преживни животни (ДПЖ) с приплодите им до 6-месечна възраст;
* до две прасета за угояване;
* до един брой еднокопитни и приплодите му до едногодишна възраст;
* до три зайкини с приплодите;
* до 20 възрастни птици;
* до 50 бройлера;
* до 50 гълъба.

**ал.2.** Отглеждането на селскостопански животни и гълъби за лични нужди се извършва в животновъдни обекти, които имат ограда, осигуряваща безопасността на обекта и здравното благополучие на животните.

**ал.3.** Помещенията, в които се отглеждат селскостопански животни и гълъби за лични нужди, не могат да бъдат разположени на разстояние по- малко от 3 /три/ метра от оградата и на по-малко от 4 /четири/ метра от жилищните сгради на съседните имоти.

**ал.4.** Отпадните води, получени от дейностите по отглеждане на селскостопански животни и гълъби да се заустват само при надлежно издадено по реда на Закона за водите писмено разрешително за заустване от Басейнова Дирекция Източно Беломорски район.

**ал.5.** Забранява се нерегламентираното изпускане на отпадни води извън животновъдния обект.

**ал.6.** Придвижването на селскостопански животни от сборни стада на територията на Община Пловдив да се извършва само по маршрути, определени със заповед на кмета на съответния административен район. Със заповед на кмета на административния район, при целесъобразност, могат да се определят местата за паша на животните и места за депониране на оборски тор, извън личните стопанства.

**Чл.34.** В землището на Община Пловдив, извън регулационните граници на град Пловдив, се разрешава отглеждане на селскостопански животни за лични нужди, при спазване на следния брой животни за отглеждане :

* до три едри преживни животни (говеда, биволи) и приплодите им до едногодишна възраст;
* до десет дребни преживни животни (ДПЖ) с приплодите им до 6-месечна възраст;
* до пет прасета за угояване;
* до три броя еднокопитни и приплодите им до едногодишна възраст;
* до десет зайкини с приплодите;
* до 100 възрастни птици;
* до 150 бройлера.

**Чл.35.** Забранява се :

**ал. 1.** отглеждането на селскостопански животни за лични нужди в мазета, тавани, балкони, веранди, тераси и други непредназначени за целта постройки и помещения,

**ал.2.** отглеждането на селскостопански животни и гълъби в околоблоковите пространства и на терени - публична общинска собственост.

**Чл.36. Лицата отглеждащи селскостопански животни** и гълъби **за лични нужди, са длъжни:**

**ал.1.** Да предприематвсички мерки за предотвратяване неконтролирано напускане на границите на имота от животните.

**ал.2.** Да осигурят необходимите условия за безопасността на движението и недопускане на замърсяване при придвижване на животните по улици и пътища на територията на общината.

**ал.3.** Да осигурят в животновъдния обект място за временно съхранение на тор в количество не повече от 2 куб.м. и обеззаразяване, съобразено с капацитета на животновъдния обект и технологията на отглеждане, освен в случаите при сключен договор с преработвателно предприятие за ежедневно извозване на торовите маси. Мястото за депониране на торовата маса да отстоява на не по-малко от 3 метра от границите на съседен имот.

**ал.4.** Да почистват торовата маса най-малко веднъж седмично или в кратност осигуряваща натрупването на не-повече от 2 куб.м. тор.

**Чл.37.** Забранява се:

**ал.1.** Пашата на селскостопански животни в регулационните граници на гр. Пловдив, в това число в коритото и по бреговете на реките, напоителните и отводнителните канали, освен в случаите по чл.33, ал.6.

**ал.2.** Изхвърлянето на животински трупове, продукти и отпадъци от животински произход, както и торова маса в съдовете за разделно събиране на отпадъци, в съдовете за битови и строителни отпадъци, както и върху площи - общинска или държавна собственост, в регулационните граници на Пловдив;

**ал.3.** Клането на животни и обработката на животински продукти на обществени места /по тротоари, улици, площади, междублокови пространства и др./

**ал.4.** Оставянето на селскостопански животни на обществени места без надзор от собственика или гледачи на животните.

**Чл.38.** Който не допусне длъжностно лице от контролните органи по настоящия раздел от наредбата в подлежащите на контрол обекти или не представи на контролните органи документи или информация с цел възпрепятстване на проверката, подлежи на наказание.

**§7.** Досегашните чл.43 до чл.50 от Наредбата се преномерират, и стават съответно чл.39 до чл.46.

**§8.** Текстът на ал.1 от досегашния чл.43, респ. чл.39 след преномерацията се изменя, като същия придобива следната редакция:

„(1) Физическите лица, нарушили разпоредбите на тази наредба и/или допуснали извършването на такива нарушения, се наказват с глоба в размер от 100 до 2 000 лева, а едноличните търговци и юридическите лица с имуществена санкция в размер от 1 000 до 20 000 лева, освен ако размера на наказанието не е определен за конкретното нарушение, съгласно таблицата (Приложение № 1), която е неразделна част от Наредбата“.

**§9.** Текстът на ал.4 от досегашния чл.44, респ. чл.40 след преномерацията се изменя, като същия придобива следната редакция:

„(4) Кметът на Община Пловдив определя със заповед и длъжностни лица за извършване на контрол върху работата на длъжностните лица по чл. 39, ал. 1, които съставят актовете за установяване на нарушенията на Наредбата, извършени от последните“.

**§10.** Текстът на досегашния чл.46, респ. чл.42 след преномерацията се изменя, като същия придобива следната редакция:

„**Чл.42.** На длъжностните лица, на които е възложено установяване на нарушенията по чл. 40, ал. 1 от Наредбата, за неизпълнение на произтичащите от това задължения, се налага глоба в размер от 300 до 2000 лв.“.

**§11.** Изменя се „Таблица за размера на глобите и имуществените санкции по Наредба за опазване на околната среда на територията на Община Пловдив” (Приложение № 1) към Наредбата, като същата придобива следният вид:

|  |  |  |  |  |
| --- | --- | --- | --- | --- |
| По член | Физически лица | | Юридически лица и ЕТ | |
| Долна граница | Горна граница | Долна граница | Горна граница |
| Чл.4,ал.1, т.1 | 300 | 800 | 1400 | 3500 |
| Чл.4,ал.1, т.2 | 300 | 800 | 1400 | 3500 |
| Чл.4,ал.1, т.3 | 300 | 800 | 1400 | 3500 |
| Чл.4,ал.1, т.4 | 300 | 800 | 1400 | 3500 |
| Чл.4,ал.1, т.5 | 300 | 800 | 1400 | 3500 |
| Чл.4,ал.1, т.6 | 300 | 800 | 7000 | 15000 |
| Чл.4,ал.1, т.7 | 300 | 800 | 1400 | 3500 |
| Чл.4,ал.2 | 300 | 800 | 3000 | 8000 |
| Чл.4, ал.3 | 300 | 800 | 1400 | 3500 |
| Чл.4, ал.4 | 300 | 800 | 1400 | 3500 |
| Чл.4, ал.5 | 300 | 800 | 1400 | 3500 |
| Чл.5, т.1 | 300 | 800 | 1400 | 3500 |
| Чл.5, т.2 | 300 | 800 | 10000 | 40000 |
| Чл.7, ал.1 | 300 | 800 | 1400 | 3500 |
| Чл.7, ал.2 | 300 | 800 | 10000 | 40000 |
| Чл.8 | 200 | 2000 |  |  |
| Чл.11, т.1 | 300 | 800 | 1400 | 3500 |
| Чл.11, т.2 | 50 | 200 | 500 | 1000 |
| Чл.11, т.3 | 300 | 800 | 1400 | 3500 |
| Чл.11, т.4 | 2000 | 4000 | 1400 | 4000 |
| Чл.11, т.5 | 100 |  | 500 |  |
| Чл.11, т.6 | 300 | 800 | 3000 | 8000 |
| Чл.11, т.7 | 300 | 800 |  |  |
| Чл.11, т.8 | 100 |  | 1000 |  |
| Чл.11, т.9 | 100 |  | 1000 |  |
| **Чл. 11, т. 10** | **100** | **500** | **1000** | **5000** |
| Чл.12, т.2/отм./ | 500 |  | 2000 |  |
| Чл.13, т.1 | 50 |  | 200 |  |
| Чл.13, т.2 | 150 |  | 300 |  |
| Чл.14, ал.3 | 200 |  | 1000 |  |
| Чл.20, т.1 | 400 |  | 1000 |  |
| Чл.20, т.2 | 500 |  | 1000 |  |
| Чл.20, т.3 | 500 |  | 1000 |  |
| Чл.20, т.4 | 500 |  | 1000 |  |
| Чл.20, т.5 | 500 |  | 1000 |  |
| Чл.20, т.6 | 5000 |  | 20000 |  |
| Чл.20, т.7 | 500 |  | 1000 |  |
| Чл.20, т.8 | 500 |  | 1000 |  |
| **Чл.20, т.9** | **100** | **500** | **500** | **10000** |
| **Чл.20, т.10** | **100** | **500** | **500** | **10000** |
| **Чл.20, т.11** | **100** | **500** | **500** | **10000** |
| Чл.23, т.1 | 300 | 800 | 1400 | 3500 |
| Чл.23, т.2 | 300 | 800 | 10000 | 40000 |
| Чл.23, т.3 | 300 | 800 | 10000 | 40000 |
| Чл.23, т.4 | 300 | 800 | 10000 | 40000 |
| чл.23, т.5 | 300 | 800 | 10000 | 40000 |
| Чл.24, т.1 глоба с фиш | 50 |  |  |  |
| Чл.24, т.2 | 50 |  |  |  |
| Чл.25, т.1 | 300 | 800 | 1 400 | 3 500 |
| Чл.25, т.2,3,4,5 | 5 000 | 10 000 | 5 000 | 14 000 |
| Чл.26 | 5 000 | 1 000 | 5 000 | 14 000 |
| Чл.27, т. 1, т.2 и т.3 | 1 000 | 2 000 | 3 000 | 4 000 |
| **Чл.27, т.4** | **3 000** | **5 000** | **5 000** | **7 000** |
| **Чл.27, т.5** | **3 000** | **5 000** | **5 000** | **7 000** |
| Чл.29, т.1 | 1000 | 2500 | 1000 | 1500 |
| Чл.29, т.2 | 100 | 1000 | 100 | 1500 |
| Чл.29, т.3 | 50 | 400 | 50 | 400 |
| Чл.29, т.4 | 100 | 1000 | 100 | 1500 |
| чл.29 т.5 | 200 | 1000 | 200 | 1500 |
| чл. 29, т.6 | 50 | 200 | 50 | 400 |
| **За нарушения по раздел VII: „Ред и условия за отглеждане на селскостопански животни и гълъби на територията на Община Пловдив“** | **150** | **1000** | **500** | **2000** |
|  |  |  |  |  |
| чл.30 ал.1 | 200 | 500 |  |  |
| чл. 30, ал.2 | 200 | 500 |  |  |
| чл.30 ал.3 | 300 | 800 | 2000 | 4000 |
| чл. 30, ал.4 | 300 | 800 | 1400 | 3500 |

**§12.** Създават се „Допълнителни разпоредби“ към Наредбата за опазване на околната среда на територията на Община Пловдив, състоящи се от §1, със следния текст:

„ **§1.** По смисълът на тази наредба:

1. **“Животновъден обект“** е всяко място, където временно или постоянно се отглеждат или настаняват животни, с изключение па ветеринарни клиники или амбулатории;
2. **"Лично стопанство"** е животновъден обект, в който се отглеждат животни с цел добив на суровини и храни за лична консумация.
3. **„Селскостопански животни”** са едри преживни животни, дребни преживни животни, свине, еднокопитни животни, зайци, птици и риби, отглеждани и развъждани за производство на животински продукти, други селскостопански цели или за работа.
4. **"Едри преживни животни"** са животни от рода на говедата и биволите.
5. **"Дребни преживни животни**" са животни от рода на овцете и козите.”.

**§13.** Досегашните §1 до §5 от „Преходни и заключителни разпоредби“ на Наредбата се преномерират, и стават съответно §2 до §6.

**Преходни и заключителни разпоредби**

**§1.** Наредбата за изменение и допълнение на Наредбата за опазване на околната среда на територията на Община Пловдив, приета с Решение № 199, взето с Протокол № 10 от 28.05.2009 г.; изм. и доп. с Решение № 204, взето с Протокол № 10 от 31.05.2012 г.; изм. и доп. с Решение № 500, взето с Протокол № 22 от 20.12.2012 г. на Общински Съвет – Пловдив, влиза в сила от 01.12.2014 година.

**§2.** Изпълнението на Наредбата се възлага на кмета на община Пловдив.

Наредбата за изменение и допълнение на Наредбата за опазване на околната среда на територията на Община Пловдив е приета с Решение № .............., взето с протокол № .......... от ................. година.